**OBRAZLOŽENJE**

Predmet: **Prijedlog Odluke o komunalnom doprinosu**

* Dana 04. kolovoza 2018. godine stupio je na snagu novi Zakon o komunalnom gospodarstvu („Narodne novine“ broj 68/18) kojim se određuju načela komunalnog gospodarstva, obavljanje i financiranje komunalnih djelatnosti, građenje i održavanje komunalne infrastrukture, plaćanje komunalnog doprinosa i komunalne naknade, održavanje komunalnog reda i druga pitanja važna za komunalno gospodarstvo.
* Promijenjena je definicija, odnosno razlog plaćanja komunalnog doprinosa:
	+ komunalni doprinos je novčano javno davanje koje se plaća za korištenje komunalne infrastrukture na području cijele jedinice lokalne samouprave i položajne pogodnosti građevinskog zemljišta u naselju prilikom građenja građevine ili ozakonjenja građevine,
	+ prihod je proračuna JLS-a koji se koristi samo za financiranje građenja i održavanja komunalne infrastrukture.
* Propisani slučajevi u kojima se ne plaća komunalni doprinos:
	+ jedinica lokalne samouprave ne plaća komunalni doprinos na svom području,
	+ komunalni doprinos ne plaća za građenje i ozakonjenje: 1. komunalne infrastrukture i vatrogasnih domova, 2. vojnih građevina, 3. prometne, vodne, pomorske, komunikacijske i elektroničke komunikacijske infrastrukture, 4. nadzemnih i podzemnih produktovoda i vodova, 5. sportskih i dječjih igrališta, 6. ograda, zidova i potpornih zidova, 7. parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine, 8. spomenika.
* Propisano je u skladu s kojom odlukom o komunalnom doprinosu se donosi rješenje o komunalnom doprinosu u slučaju donošenja nove odluke
* Propisana je obveza uzimanja u obzir prilikom donošenja rješenja o komunalnom doprinosu ugovora kojeg je jedinica lokalne samouprave sklopila u skladu s posebnim zakonom, a kojim se je obvezala na prebijanje potraživanja s obvezom plaćanja komunalnog doprinosa
* Promijenjen je zakon u skladu s kojim se donosi i ovršava rješenje komunalnom doprinosu:
	+ Opći porezni zakon, ako ZKG-om nije propisano drukčije,
	+ supsidijarno se primjenjuje Zakon o općem upravnom postupku
* Promijenjen je trenutak u kojem se donosi rješenje o komunalnom doprinosu:
	+ kao i do sada rješenje se donosi po pravomoćnosti građevinske dozvole, odnosno rješenja o izvedenom stanju,
	+ iznimno od toga za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se je građevina te namjene počela koristiti ako se koristi bez uporabne dozvole,
	+ u slučaju građenja građevina koje se prema posebnim propisima grade bez građevinske dozvole rješenje se donosi nakon prijave početka građenja ili nakon početka građenja.
* Brisana je obveza povrata komunalnog doprinosa u slučaju da se ne izgradi infrastruktura planirana programom građenja komunalne infrastrukture:
	+ sukladno tome smanjen je sadržaj rješenja o komunalnom doprinosu
* U propisanim slučajevima omogućena / omogućeno je:
	+ izmjena i poništavanje rješenja o komunalnom doprinosu te njegov povrat,
	+ priznavanje plaćenog komunalnog doprinosa za građenje druge građevine.

Pročelnik

Josip Marković, dipl. ing. stroj.